Olieboor-werker sê hy het vermiste Boeing gesien | Maroela Media
In 'n vreemde kinkel rakende die verdwyning van 'n vliegtuig van Malaysia Airlines beweer 'n olieboor-werker hy het die vliegtuig in vlamme gesien rondom die tyd wat dit verdwyn het.
The Wire berig dat Mike McKay, wat op 'n olieboor in die Suid-Chinese See werk, beweer dat hy die Boeing 777 in vlamme gesien het rondom die tyd wat dit verdwyn het. McKay het 'n brief aan sy werkgewer geskryf waarin hy sy weergawe van die gebeure weergee. Die brief is intussen aan die nodige owerhede verskaf. Volgens berigte is 'n soektog van stapel gestuur op die plek waar McKay glo die vliegtuig gesien het maar het dit geen resultate opgelewer nie.
Die soektog na vlug 370 gaan intussen onverpoosd voort. Die vliegtuig het Saterdagoggend spoorloos verdwyn tussen Kuala Lumpur en Beijing en 'n soektog in die water tussen Maleisië en Viëtnam het nog geen vrug gelewer nie. Meer as 40 vliegtuie en skepe van minstens 10 lande is op soek na die vliegtuig. Die vliegtuig, met 239 mense aan boord, het minder as 'n uur nadat dit opgestyg het, verdwyn sonder dat 'n noodsein uitgestuur is.